ทองปิดร่วง 8.8 ดอลล์
สัญญาทองคำตลาดนิวยอร์กปิดร่วงลงต่ำกว่าระดับ 1,600 ดอลลาร์/ออนซ์ หลังข้อมูลเศรษฐกิจสดใสกระตุ้นแรงขาย
27 มี.ค. 2556

สัญญาทองคำตลาดนิวยอร์กปิดร่วงลงต่ำกว่าระดับ 1,600 ดอลลาร์/ออนซ์ หลังข้อมูลเศรษฐกิจสดใสกระตุ้นแรงขาย
สัญญาทองคำตลาด COMEX (Commodity Exchange) ส่งมอบเดือนเม.ย.ร่วงลง 8.8 ดอลลาร์ หรือ 0.55% ปิดที่ 1,595.7 ดอลลาร์/ออนซ์ 
สัญญาทองคำปรับตัวลงติดต่อกัน 3 วันทำการ กระทั่งเมื่อคืนนี้ตามเวลาไทย สัญญาทองคำดิ่งลงไปยืนต่ำกว่าระดับ 1,600 ดอลลาร์/ออนซ์   เนื่องจากข้อมูลเศรษฐกิจที่แข็งแกร่งของสหรัฐทำให้นักลงทุนเทขายสัญญาทองคำซึ่งเป็นสินทรัพย์ที่ปลอดภัย
กระทรวงพาณิชย์สหรัฐเผยยอดสั่งซื้อสินค้าคงทนเดือนก.พ.พุ่งขึ้นแข็งแกร่ง 5.7% ตัวเลขดังกล่าวสูงกว่าที่นักวิเคราะห์คาดการณ์ไว้ในระดับ 3.9% ด้วยมูลค่ายอดสั่งซื้อที่ 2.321 แสนล้านดอลลาร์สหรัฐ และฟื้นตัวขึ้นจากที่ร่วงลง 3.8% ในเดือนม.ค.
ขณะที่ราคาบ้านเดือนม.ค.ใน 20 เมืองของสหรัฐปรับตัวเพิ่มขึ้น 8.1% ทำสถิติขยายตัวสูงสุดนับตั้งแต่เดือนมิ.ย. 2549 ซึ่งเป็นช่วงก่อนยุคฟองสบู่ในภาคอสังหาริมทรัพย์